钦定古今图书集成/明伦汇编/氏族典/第346卷 > 周沆
## 钦定古今图书集成/明伦汇编/氏族典/第346卷 > 周沆

按《宋史周沆传》：“沆字子真，青州益都人。第进士，知渤
海县，通判凤翔，历开封府推官。湖南蛮唐盘二族寇
暴杀居民，官军数不利，以沆为转运使。沆言：蛮骤胜方骄，未易斗力，宜须秋冬进兵。且其地险气毒，人骁
悍，善用铤盾。请选习知山川技艺者，径𢭏其巢，布馀
兵络山足，出则猎取之，俟其势穷，乃可顺抚也。”朝廷
一用其策，二族皆降。知潭州，入为度支副使。侬智高
乱，仁宗命安抚广西，谕之曰：“岭外地恶，非贼所至处，
毋庸行。”对曰：“远民罹涂炭，当布宣天子德泽。”遂往，遍
行郡邑。民避寇弃业，吏用常法，满半岁则听人革佃。
沆曰：“是岂与凶年诡征役者同科？”奏申其期。擢天章
阁待制、陕西都转运使，改河北。李仲昌建六塔河之
议，以为费省而功倍。沆言：“所规新渠，视河广不能五
之一，安能容受此役？若成，河必汎溢，齐、博、滨、棣之民
其鱼矣。”既而从初议。河塞复决，如沆言。徙河东转运
使，迁龙图阁直学士、知庆州。召知通进银台司，判太
常寺。以户部侍郎致仕，卒。